ยกระดับคุณภาพทุเรียนหมอนทองตะวันออก ต้อนรับฤดูกาลไม้ผลปี 66 ประกาศวันเก็บเกี่ยว
นายรพีทัศน์ อุ่นจิตตพันธ์ รองอธิบดีกรมส่งเสริมการเกษตร กล่าวว่า ในปีนี้ กรมส่งเสริมการเกษตรมีมาตรการสำคัญในการยกระดับคุณภาพทุเรียนหมอนทองตะวันออก เพื่อรณรงค์และสร้างภาพลักษณ์ของทุเรียนประเทศไทย ด้วยการยกระดับการตรวจวัดเปอร์เซ็นต์เนื้อน้ำหนักแห้ง โดยปรับเพิ่มจากค่าเฉลี่ยมาตรฐานเดิมที่กำหนดไว้ที่ร้อยละ 32 เพิ่มเป็นร้อยละ 35 จะทำให้ผลผลิตทุเรียนหมอนทองที่ได้มีรสชาติดียิ่งขึ้น ซึ่งเป็นความร่วมมือระหว่างสำนักวิจัยและพัฒนาการเกษตรเขตที่ 6 กรมวิชาการเกษตรในการจัดหาผู้รับซื้อทุเรียน โดยเกษตรกรจะขายผลผลิตทุเรียนหมอนทองได้ในราคาที่สูงกว่าปกติ ในขณะที่สำนักงานส่งเสริมและพัฒนาการเกษตรที่ 3 จังหวัดระยอง สำนักงานเกษตรจังหวัดจันทบุรี สำนักงานเกษตรจังหวัดจังหวัดตราด และสำนักงานเกษตรจังหวัดจังหวัดระยอง จะทำหน้าที่ในการประสานหรือจัดหาเกษตรกรที่ประสงค์จะเข้าร่วมมาตรการเก็บเกี่ยวทุเรียนที่ระดับร้อยละ 35 มาจำหน่ายให้กับผู้รับซื้อ เบื้องต้นจะเป็นการดำเนินการในเกษตรกร กลุ่มเกษตรกร และผู้ประกอบการที่มีความสมัครใจยกระดับคุณภาพทุเรียนไทย รวมทั้งหาแนวทางดำเนินการจัดงานรณรงค์ฯ เพื่อประชาสัมพันธ์สร้างการรับรู้ และสร้างเครือข่ายการยกระดับคุณภาพทุเรียนไทยและแก้ไขปัญหาทุเรียนด้อยคุณภาพให้หมดไปนอกจากนี้ ทางด้านจังหวัดระยอง จันทบุรี และตราด ยังได้ประกาศวันเก็บเกี่ยวทุเรียนเป็นรายภาค โดยทุเรียนพันธุ์กระดุมและพวงมณี ประกาศวันเก็บเกี่ยวเป็นวันที่ 10 มีนาคม 2566 ทุเรียนพันธุ์ชะนี ประกาศวันเก็บเกี่ยวเป็นวันที่ 20 มีนาคม 2566 และทุเรียนพันธุ์หมอนทอง ประกาศวันเก็บเกี่ยวเป็นวันที่ 15 เมษายน 2566 และมอบหมายให้สำนักงานเกษตรจังหวัดแต่ละจังหวัดเป็นหน่วยรับผิดชอบในการจัดทำประกาศจังหวัดต่อไป สำหรับในส่วนของเกษตรกรนั้น ได้ขอความร่วมมือก่อนจะเก็บเกี่ยวตามวันประกาศฯ ให้นำตัวอย่างผลทุเรียนลูกที่อ่อนที่สุดในรุ่นที่จะทำการเก็บเกี่ยวมาให้เจ้าหน้าที่ส่งเสริมการเกษตร ณ สำนักงานเกษตรอำเภอ หรือผู้ที่ได้รับมอบหมาย ทำการตรวจวัดเปอร์เซ็นต์น้ำหนักแห้งเพื่อออกใบรับรองความแก่ สำหรับใช้แนบไปกับรถขนส่งทุเรียนไปจำหน่าย ที่ล้ง/โรงคัดบรรจุ ซึ่งได้มีการกำหนดค่าเฉลี่ยของเปอร์เซ็นต์น้ำหนักแห้งในเนื้อทุเรียนแต่ละสายพันธุ์ไว้ต่างกัน นอกจากนี้ ตามคาดการณ์ปริมาณผลผลิตไม้ผลทั้ง 4 ชนิด ในปีนี้ เงาะ มังคุด ลองกอง มีแนวโน้มปริมาณผลผลิตลดลง เนื่องจากสภาพอากาศที่มีฝนตกชุกติดต่อกันส่งผลให้การออกดอกของไม้ผลเว้นช่วง เพราะต้นชุ่มน้ำนาน สภาพอากาศไม่เอื้ออำนวยต่อการออกดอกของไม้ผล ประกอบกับมีการโค่นต้นมังคุด เงาะ ลองกอง ที่ให้ผลแล้วออก เพื่อปลูกทุเรียนทดแทน ทำให้เก็บเกี่ยวผลผลิตได้ลดลง สำหรับการกระจายตัวของไม้ผลทั้ง 4 ชนิดนั้น จะทยอยเริ่มออกสู่ตลาดตั้งแต่กลางเดือนกุมภาพันธ์ ต่อเนื่องจนถึงต้นเดือนตุลาคม 2566 โดยคาดว่าผลผลิตจะออกกระจุกตัวสูงสุดในช่วงกลางเดือนเมษายนต่อเนื่องถึงกลางเดือนพฤษภาคม 2566